b'\n_START_ARTICLE_\nRie\xc5\xa1akauliai\n_START_SECTION_\nRie\xc5\xa1o kaul\xc5\xb3 sud\xc4\x97tis\n_START_PARAGRAPH_\nVisi rie\xc5\xa1akauliai sudaryti i\xc5\xa1 akytosios med\xc5\xbeiagos, dengiamos plono stand\xc5\xbeiosios med\xc5\xbeiagos sluoksnio.\n_START_SECTION_\nRie\xc5\xa1akauli\xc5\xb3 kaul\xc4\x97jimas\n_START_PARAGRAPH_\nRie\xc5\xa1akauliai pradeda kaul\xc4\x97ti tik po gimimo. Anks\xc4\x8diausiai, antr\xc4\x85 m\xc4\x97nes\xc4\xaf, kaul\xc4\x97jimo centrai pasirodo galviniame ir kabliniame kauluose. V\xc4\x97liau, 2\xc2\xa0\xe2\x80\x93 3 metais, j\xc5\xb3 atsiranda trikampyje, dar v\xc4\x97liau, 3\xc2\xa0\xe2\x80\x93 6 metais\xc2\xa0\xe2\x80\x93 m\xc4\x97nulyje, laivelyje ir abiejuose daugiakampiuose. V\xc4\x97liausiai, tarp 8 ir 12 met\xc5\xb3, ima kaul\xc4\x97ti \xc5\xbeirnis. Mergai\xc4\x8di\xc5\xb3 rie\xc5\xa1akauli\xc5\xb3 osifikacija vyksta anks\xc4\x8diau. Pavyzd\xc5\xbeiui, mergai\xc4\x8di\xc5\xb3 \xc5\xbeirnis kaul\xc4\x97ja 9\xc2\xa0\xe2\x80\x93 10 metais, o berniuk\xc5\xb3\xc2\xa0\xe2\x80\x93 12 metais. I\xc5\xa1 rie\xc5\xa1o rentgenogramos galima spr\xc4\x99sti apie biologin\xc4\xaf individo am\xc5\xbei\xc5\xb3.\n_START_SECTION_\nLaivelis (Os scaphoideum)\n_START_PARAGRAPH_\n\xc5\xa0is kaulas yra i\xc5\xa1link\xc4\x99s. Jo i\xc5\xa1kilimas lygiu s\xc4\x85nariniu pavir\xc5\xa1iumi atsikreip\xc4\x99s proksimaliai ir lie\xc4\x8diasi su stipinkaulio rie\xc5\xa1iniu s\xc4\x85nariniu pavir\xc5\xa1iumi (facies articularis carpalis). \xc4\xaedub\xc4\x99s laukelis atsigr\xc4\x99\xc5\xbe\xc4\x99s \xc4\xaf distalin\xc4\x99 rie\xc5\xa1akauli\xc5\xb3 eil\xc4\x99 ir lie\xc4\x8diasi su galvinio kaulo galva. Lateraliau \xc4\xaf delno pus\xc4\x99 nukryp\xc4\x99s laivelio gumbur\xc4\x97lis (tuberculum ossis scaphoidei.) jame yra dvi faset\xc4\x97s, skirtos susiliesti su abiem distalin\xc4\x97s eil\xc4\x97s daugiakampiais\n_START_SECTION_\nM\xc4\x97nulis (Os lunatum)\n_START_PARAGRAPH_\nDistalinis pusm\xc4\x97nulio pavidalo laukelis susineria su galviniu kaulu, o medialiniame gale jis pereina \xc4\xaf dvi nedideles fasetes, susilie\xc4\x8dian\xc4\x8dias su kabliniu kaulu ir trikampiu. Proksimalinis i\xc5\xa1kil\xc4\x99s laukelis \xc4\xafeina \xc4\xaf pat\xc4\xaf stipininio rie\xc5\xa1o s\xc4\x85nario galvos vidur\xc4\xaf ir susineria su stipinkaulio rie\xc5\xa1iniu s\xc4\x85nariniu pavir\xc5\xa1iumi.\n_START_SECTION_\nTrikampis (Os triquetrum)\n_START_PARAGRAPH_\nProksimalin\xc4\x97je rie\xc5\xa1akauli\xc5\xb3 eil\xc4\x97je guli medialiausiai, ma\xc5\xbeylio pir\xc5\xa1to pus\xc4\x97je. Kaulas yra netaisyklingo trisienio formos, tod\xc4\x97l vadinamas trikampiu. \xc5\xa0onin\xc4\x97je jo pus\xc4\x97je yra du susisiekiantys laukeliai\xc2\xa0\xe2\x80\x93 jungtis su m\xc4\x97nuliu ir galviniu kaulu, o vidin\xc4\x97je kaulo pus\xc4\x97je yra ovali faset\xc4\x97 \xc5\xbeirniui.\n_START_SECTION_\n\xc5\xbdirnis (Os pisiforme)\n_START_PARAGRAPH_\nKaulas savo s\xc4\x85nariniu laukeliu jungiasi su trikampiu ir yra atsigr\xc4\x99\xc5\xbe\xc4\x99s \xc4\xaf delno pus\xc4\x99. \xc5\xbdirn\xc4\xaf galima ap\xc4\x8diuopti ma\xc5\xbeojo pir\xc5\xa1to raumen\xc5\xb3 pakylos pamate. Prie jo tvirtinasi rai\xc5\xa1\xc4\x8diai, pasibaigia rie\xc5\xa1o alk\xc5\xabnkaulio lenkiamojo raumens sausgysl\xc4\x97. \xc5\xbdirnis laikomas \xc5\xa1io raumens sezamoidiniu kaulu.\n_START_SECTION_\nDidysis daugiakampis (Os trapezium)\n_START_PARAGRAPH_\n\xc5\xa0is kaulas yra netaisyklingos formos, turi fasetes susinerti su laiveliu ir ma\xc5\xbeuoju daugiakampiu, taip pat balno pavidalo laukel\xc4\xaf, kuris jungiasi su pirmojo delnakaulio pamato balniniu pavir\xc5\xa1iumi. \xc4\xae delno (palmarin\xc4\x99) pus\xc4\x99 nut\xc4\xafsta nery\xc5\xa1kus did\xc5\xbeiojo daugiakampio gumbur\xc4\x97lis (tuberculum ossis trapezii) prie kurio prasideda kai kurie nyk\xc5\xa1\xc4\x8dio pakylos raumenys. Medialin\xc4\x97je gumbur\xc4\x97lio pus\xc4\x97je yra vagel\xc4\x97 stipinkaulinio rie\xc5\xa1o lenkiamojo raumens sausgyslei.\n_START_SECTION_\nMa\xc5\xbeasis daugiakampis (Os trapezoideum)\n_START_PARAGRAPH_\nKaulas taip pat yra netaisyklingos formos ir turi laukelius susinerti su laiveliu, galviniu kaulu, did\xc5\xbeiuoju daugiakampiu ir antrojo delnakaulio pamatu.\n_START_SECTION_\nGalvinis kaulas (Os capitatum)\n_START_PARAGRAPH_\nJo proksimalinis galas i\xc5\xa1t\xc4\xafsta \xc4\xaf galv\xc4\x85, ji savo vir\xc5\xa1\xc5\xabn\xc4\x97je ir \xc5\xa1onuose turi laukelius susinerti su laiveliu, m\xc4\x97nuliu, ma\xc5\xbeuoju daugiakampiu ir kabliniu kaulu. Distalinis galas ri\xc5\xa1asi su delnakauliais. Kablinio kaulo (os hamatum) \xc4\xaf delno pus\xc4\x99 nukryp\xc4\x99s kablys (hamulus ossis hamati) irgi gl\xc5\xabdi ma\xc5\xbeylio pakylos raumen\xc5\xb3 prad\xc5\xbeioje.\n_START_SECTION_\nKablinis kaulas (Os hamatum)\n_START_PARAGRAPH_\nJo pavir\xc5\xa1iuose matyti laukeliai susinerti su trikampiu ir galviniu kaulais bei IV\xe2\x80\x93V delnakauliais.'